Frederik Willem Jacob van Aylva van Pallandt

Baron Frederik Willem Jacob van Aylva van Pallandt (Aldwâld, 20 septimber 1826 - Putten, 27 jannewaris 1906) wie in Nederlânsk politikus.

 Famylje 
Van Pallandt wie in lid fan de famylje Van Pallandt en in soan fan it Earste Keamerlid H.W. van Aylva baron van Pallandt, hear fan Waardenburg en Neerijnen (1804-1881), opperkeamerhear, en Constantia Catharina Wilhelmma van Scheltinga (1804 -1890). Hy troude yn 1856 mei Anna Frederica Evert barones fan Goltstein (1829 -1917); it pear krige gjin bern.

 Karriêre 
Van Pallandt wie in Antyrevolúsjonêr Twadde Keamerlid (1884-1887) foar it distrikt Tiel. Hy ferklearre sels dat er ûngeskikt wie foar it Keamerlidmaatskip. Hy wenne op it kastiel Vanenburg by Putten en wie yn dy gemeente riedslid. Hy betanke yn 1883 foar in beneaming ta Earste Keamerlid, mar liet him yn 1884 wol oerhelje om Twadde Keamerlid te wurden. Hy fierde wol in pear kear it wurd, mar allinnich by ûnderwerpen fan net sa'n wichtich belang. Yn 1886 stimde er tsjin it foarstel om in parlemintêre enkête te hâlden nei de tastannen yn fabriken en wurkpleatsen.

Van Pallandt wie ek lid fan Provinsjale Steaten fan Gelderlân (1875 -1901).

Hoffunksjes
Van Pallandt wie keamerhear fan keningin-widdo Anna Paulowna fan Ruslân (1849-1856) en keamerhear-seremoanjemaster fan kening Willem III fan de Nederlannen (1856 -1871). Oant 1871 wie er ek lid fan de Hofkommisje. Fan 1871 ôf wie er keamerhear y.b.t.

Underskiedingen 
 Offisier yn de Oarder fan de Ikekroan
 Ridder yn de Oarder fan de Nederlânske Liuw
 Kommandeur yn de Oarder fan de Ikekroan

Kategory:Nederlânsk politikus
Kategory:Twadde Keamerlid
Kategory:ARP-politikus
Kategory:Nederlânsk konservatyf
Kategory:Nederlânske adel
Kategory:Nederlânsk persoan fan Frysk komôf
Kategory:Persoan berne yn Aldwâld
Kategory:Persoan berne yn 1826
Kategory:Persoan stoarn yn 1906